Up-321/97
Natisni
Opravilna št.:
Up-321/97
Datum odločitve:
12. 12. 1997
ECLI:
ECLI:SI:USRS:1997:Up.321.97
Akt:
Predlog M. G., da se v postopku preizkusa ustavne pritožbe zoper sodbo Vrhovnega sodišča št. II Uv 18/97-3 z dne 5.11.1997 dovoli vrnitev v prejšnje stanje
Izrek:
Predlog M. G., da se v postopku preizkusa ustavne pritožbe zoper sodbo Vrhovnega sodišča dovoli vrnitev v prejšnje stanje, se zavrne.
Evidenčni stavek:
Če Ustavno sodišče ugotovi, da ni mogoče šteti, da je pritožnik predložitev dopolnitve ustavne pritožbe zamudil iz opravičenega razloga, pritožnikov predlog za vrnitev v prejšnje stanje zavrne.
Geslo:
Ustavna pritožba, preizkus, predlog za dovolitev vrnitve v prejšnje stanje.
Pravna podlaga:
Zakon o Ustavnem sodišču (ZUstS), 6. čl.
Opomba:
Obravnavana zadeva je po svoji vsebini povezana z zadevo Up-321/97 z dne 12. 11. 1997.
Vrsta zadeve:
ustavna pritožba
Vrsta akta:
drugi akti
Datum vloge:
4. 11. 1997
Vrsta odločitve:
sklep
Vrsta rešitve:
zavrženje
Dokument:
US18703
Up-321/97
12.12.1997
S K L E P
Ustavno sodišče je v postopku za preizkus predloga M. G. iz V. za vrnitev v prejšnje stanje na seji senata dne 12. decembra 1997
s k l e n i l o:
Predlog M. G., da se v postopku preizkusa ustavne pritožbe zoper sodbo Vrhovnega sodišča št. II Uv 18/97-3 z dne 5.11.1997 dovoli vrnitev v prejšnje stanje, se zavrne.
O b r a z l o ž i t e v
1. Pritožnik je 24.11.1997 vložil ustavno pritožbo zoper v izreku tega sklepa navedeno sodbo Vrhovnega sodišča. V njej navaja, da je to sodbo prejel 21.11.1997.
2. Ustavno sodišče je s sklepom št. Up-321/97 z dne 12.11.1997, ki ga je pritožnik prejel 14.11.1997, odločilo tudi o pritožnikovi ustavni pritožbi zoper sodbo Vrhovnega sodišča št. II Uv 18/97-3 z dne 5.11.1997. Ustavno pritožbo je zavrglo, ker pritožnik kljub pozivu in kljub opozorilu na posledice ustavne pritožbe ni dopolnil s predložitvijo izpodbijane sodbe. Zato je Ustavno sodišče pritožnikovo vlogo z dne 24.11.1997 obravnavalo smiselno kot predlog za vrnitev v prejšnje stanje. Na podlagi določbe 6. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) v zvezi s 117. členom Zakona o pravdnem postopku sodišče dovoli stranki, ki zamudi rok ali kakšno dejanje v postopku in zaradi tega izgubi pravico opraviti to dejanje, da ga opravi pozneje, če spozna, da je stranka zamudila rok iz opravičenega vzroka.
3. Ustavno sodišče je s poizvedbami pri Vrhovnem sodišču ugotovilo, da je bila sodba II Uv 18/97-3 z dne 5.11.1997 pritožniku osebno vročena 6.11.1997. Pritožniku pa je bil po telefaksu dne 21.11.1997 poslan na njegovo pisno zaprosilo še en izvod sodbe. Pritožniku je bila torej v času, ki ga je imel na razpolago za dopolnitev ustavne pritožbe na podlagi poziva Ustavnega sodišča (tega pa je prejel 7.11.1997), že osebno vročena sodba, ki jo je z ustavno pritožbo izpodbijal. Torej ni mogoče šteti, da je njeno predložitev Ustavnemu sodišču zamudil iz opravičenega vzroka. Zato je Ustavno sodišče pritožnikov predlog za vrnitev v prejšnje stanje zavrnilo.
4. Senat Ustavnega sodišča je ta sklep sprejel na podlagi 6. člena ZUstS v sestavi: predsednik senata dr. Tone Jerovšek ter člana mag. Matevž Krivic in dr. Lovro Šturm.
Predsednik senata
dr. Tone Jerovšek